Gandia reclama a la Generalitat Valenciana el pagament pendent per a la restauració del campanar de la Col·legiata
25 abril 2025

## Gandia reclama a la Generalitat Valenciana el pagament pendent per a la restauració del campanar de la Col·legiata25 abril 2025Última actualització: 25 abril 2025

![](../gestion/img/751077b67b0f9b479e0e5f5c380d59f1b7c1d908ddb385c9cb2e675abf0a1aa7.jpg)  
  

Els grups municipals del PSPV-PSOE, Compromís-Més Gandia i VOX han presentat de manera conjunta un manifest institucional al plenari ordinari del mes d’abril per a reclamar a la Generalitat Valenciana que complisca amb el compromís adquirit i faça efectiu el pagament de la subvenció pendent de 150.000 euros per a la restauració del campanar de la Seu Col·legiata de Gandia.

Aquest manifest sorgeix arran del trencament del compromís inicial del Consell del Botànic, que havia garantit una aportació total de 300.000 euros per part de la Generalitat, en coordinació amb la Diputació de València i l’Ajuntament de Gandia. A dia de hui, només s’ha fet efectiu el primer pagament de 150.000 euros durant l’anterior legislatura, mentre que la segona part –promesa també per l’actual president Carlos Mazón durant la seua visita a les obres el 5 d’abril de 2024– encara no s’ha materialitzat.

Malgrat aquest incompliment, les obres han continuat gràcies a l’esforç de l’Ajuntament de Gandia, que ja ha invertit més de 524.000 euros per garantir la totalitat del projecte, incloent-hi redacció, execució i millores en la decoració pictòrica deteriorada del campanar.

Els signants del manifest denuncien la incoherència de les declaracions recents del PP de Gandia, que en un comunicat ha criticat la suposada "_passivitat_" del Govern local i del Consell anterior. Aquesta postura ha estat qualificada com a “_falsa i allunyada de la realitat_” per part dels promotors del manifest, que recorden que va ser precisament el govern local qui va impulsar el conveni a tres bandes que va fer possible la restauració d’aquest element patrimonial de gran valor històric i cultural.

En aquest sentit, els grups municipals exigeixen:

1.  Que la Generalitat Valenciana abone els 150.000 euros pendents, tal com va prometre.
    
2.  Que l’Ajuntament de Gandia continue donant suport institucional a la Seu Col·legiata, declarada Monument Històric Nacional el 1931.
    
3.  Que es trasllade aquesta petició a la Presidència de la Generalitat i als grups parlamentaris de les Corts Valencianes.